runetrust/blame-folketinget-dk huggingface dataset:
Zenia Stampe (RV), 2023-02-23:
Tak for det, formand.
Jeg skal meddele, at vi støtter forslaget.
Forslaget er jo en implementering af to aftaler, hvoraf vi ikke er en del af den første aftale, fordi det er en aftale mellem planlovspartierne.
Men vi synes, det er en fornuftig aftale, også selv om den jo rør ved noget, som vi indimellem kan være betænkelige ved, nemlig at man gør klagesystemer mere smidige.
Det indebærer jo ofte, at man slækker på klagerens retssikkerhed og muligheder, og det sker også her, men på, synes vi, en fornuftig og afbalanceret måde og med et utrolig vigtigt formål for øje, nemlig at fremskynde processen med at få opstillet flere vedvarende energi-anlæg i vores landskaber.
Derfor er vi jo så også med i den anden aftale, som lovforslaget handler om, nemlig den aftale om grøn strøm, som bl.a. indebærer muligheden for også at placere de her vedvarende energi-anlæg i herregårdslandskaber.
Hvis man skulle være – hvad hedder sådan noget – en regelrytter eller proceskritiker, eller hvad man kunne kalde det, kunne man godt sige, at det måske er lidt uhensigtsmæssigt at putte to aftaler med to forskellige aftalegrupper ind i samme lovforslag.
Det er jo også derfor, kan jeg forstå, at der er nogle, som er med i den ene aftale, men ikke i den anden, og som overvejer at stemme nej til forslaget.
Det er jo trist, og det kunne måske være en idé at dele lovforslaget op for at tilgodese dem, der kunne tænke sig at stemme for nogle dele af lovforslaget, man ikke for andre dele, ikke mindst al den stund at nogle af de her parter er med i en aftale om dele af lovforslaget.
Men vi støtter altså alle dele af lovforslaget og synes, der er fundet en fin balance i forhold til klagesystemet, også selv om vi ikke var med i forhandlingslokalet.
Kasper Roug (S), 2023-02-23:
Tak for det, formand.
Det her er et rigtig spændende lovforslag.
I Socialdemokratiet er vi jo enormt optaget af klimaet, og vi står med en buldrende klimakrise i den ene hånd, og i den anden hånd har vi ovenikøbet en energikrise.
Derfor er det nødvendigt, at vi sætter fart på den grønne omstilling, og vores tårnhøje ambition her i Danmark skal jo være, at vi bliver et grønt kraftværk, der leverer grøn strøm til resten af Europa.
Derfor indgik vi i Socialdemokratiet sidste år en klimaaftale, der skal sikre rammevilkår, der kan muliggøre en firedobling af en samlet elproduktion for solenergi og landvind frem mod 2030.
Det er meget, der skal nås, og der er ikke meget tid til at nå det.
Det er bl.a. derfor, vi i dag skal behandle det her lovforslag, som gerne skulle løse en lille del af den udfordring.
Selv om det her lovforslag ikke er hovednøglen til at løse de kriser, som vi har i hænderne lige nu, er der alligevel lidt hjælp på vej.
Selv mindre skridt i den grønne retning er vigtige, og de er nødvendige at tage.
Med det her lovforslag fjerner vi nogle af de barrierer, der har vist sig at være, når der skal opstilles vindmøller og store solcelleanlæg i et land.
Et af problemerne kan bl.a. være, at der opstår konflikter i forhold til naboer, landskab m.v. i forbindelse med den kommunale planlægning, selv om mange kommuner og borgere ønsker at bidrage til den grønne omstilling.
Derfor er der behov for bedre planlægningsmæssige redskaber.
Vi fjerner bl.a. barrieren for opsætning af vedvarende energi-anlæg i såkaldte herregårds- og godslandskaber.
Kommunerne får mulighed for at tage klimahensyn i planlægningen, og det statslige tilsyn med kommunernes planlægning fokuseres for at sikre klare rammer for planlægning af vedvarende energi-anlæg.
Med alt det in mente er det nogle gode skridt hen imod den grønne omstilling, og derfor kan Socialdemokratiet støtte lovforslaget.
Louise Schack Elholm (V), 2023-02-23:
Det ser jeg frem til.
Det vil jeg opfordre fru Sascha Faxe til at sende som skriftligt spørgsmål.
Det vil være lettere for mig at forholde mig til det, når jeg ser det på skrift, i stedet for lige at skulle nævne det her på stående fod.
Så jeg vil foretrække at få det på skrift, hvis det er i orden.
Sascha Faxe (ALT), 2023-02-23:
Tak, og tak endnu en gang.
Jette Gottlieb (EL), 2023-02-23:
Så vil jeg bare takke for den tilkendegivelse, for det var det, jeg ville spørge om, og det spørgsmål kommer.
Kim Edberg Andersen (NB), 2023-02-23:
Skal jeg lige ændre stemningen herinde lidt?
Jeg vil sige, at Nye Borgerlige naturligvis ikke kommer til at støtte forslaget.
Jeg er lært op med, at man skal lytte efter, hvad der bliver sagt, og i valgkampen har jeg hørt, at alle de her vindmølleparker, vi laver ude på vandet, kommer til at lave mere end rigelig energi til os, faktisk til næsten halvdelen af Europa.
Og så forstår jeg ved gud ikke, at de pæne landskaber ude på landet skal splittes ad med endnu flere vindmøller, bare fordi vi sætter klimaet over alt.
Rolig nu.
Jeg ved godt, at der sidder mange herinde, som ikke er vant til at færdes ude ved Jyllands vestkyst.
Selv om det blæser inde på land, blæser det faktisk mere ude på vandet.
Det er bare, sådan at vi lige får fakta i orden her.
Vi har masser af sol og vind, når man lige kommer over den hurdle og får lov igen.
Jeg regner med, at regeringen får styr på det.
Men vi kommer til at ødelægge noget her.
Jeg har siddet som teknik- og miljøformand, og jeg har prøvet at opleve de klager, der kommer fra mennesker, når solcelleparker skal sættes op, og når vindmøllen står så tæt, at du selv bliver generet af skyggen fra vingen.
Det er problematisk.
Vi skal lige stikke fingeren i jorden her.
Derfor kommer vi naturligvis ikke til endnu en gang at tromle hen over folks ejendom og tromle hen over den frihed og primært den klagemulighed, man vil fjerne – der er jeg faktisk enig med Enhedslisten.
Det er et problem.
Det går for stærkt, og vi ender med at vende en god stemning om at kæmpe for at gøre det her mere grønt til en træls stemning, hvor folk får ødelagt deres hjem, deres fritid og deres skønne områder.
Så selvfølgelig kommer vi til at stå på borgerens side i det her og sige pænt nej tak til forslaget.
Sascha Faxe (ALT), 2023-02-23:
I Alternativet er vi rigtig, rigtig glade for intentionen og ønsket om at få klimahensynet skrevet ind i planloven.
Det har været en drøm, og det har også været en af mine personlige mærkesager i valgkampen, så det er der en meget stor glæde over.
Så de intentioner og den parathed hos regeringen bakker vi op om.
Så er vi nok også der, hvor vi godt kunne tænke os at gå lidt længere.
Der blev nævnt noget om de kystnære områder, som er en forhindring, og der kunne også være andre arealer, der kunne komme på tale.
Nu er ministeren også kirkeminister, og kirken ejer en hel del arealer, der også kunne være interessante at få med i sådan en aftale.
Som Enhedslistens ordfører og før det også SF's ordfører nævnte, er der nogle ting med hensyn til byggematerialer, bl.a. i forhold til LCA og CO 2 -udledning pr. nybygning, men også andre ting, som kunne være vigtige at få ind.
Men i forhold til det her er der nogle ting, vi godt kunne tænke os at få præciseret.
Historisk set
er vækst – og økonomisk vækst i særdeleshed – en af de ting, som rigtig mange vægter højt, og det vækstbegreb kan godt gå hen at vinde over nogle af de andre hensyn, der er her.
Så der kunne man måske skrive noget af det om og sige, at der skal tages hensyn til landets natur og miljø, frem for det, der står i dag, om, at det medvirker til at værne om det.
Sådan nogle sproglige præciseringer kunne vi godt tænke os at få skrevet ind, sådan at vi får løftet klimaet højere op i prioriteringsrækkefølgen.
Det samme kunne f.eks. gøre sig gældende der, hvor der står, at udledning af drivhusgasser og forurening af luft skal forebygges.
Hvis man udskifter ordet forebygges med ordet reduceres, så hiver vi også klima- og naturhensynet højere op.
Det er et par af eksemplerne på, hvad man kunne gøre.
En af de andre ting, som vi synes er vigtige, er, at kommunerne bliver gjort til en aktiv medspiller i det her, ved at man frisætter kommunerne mere – det er der også andre ordførere før mig, der har nævnt.
Det kunne jo være, at vi i stedet for bare at frisætte det hele simpelt hen laver en forsøgsordning, hvor de kommuner, der har lyst til at gå foran, kan søge om at få lov til at sætte nogle højere krav – det har vi også set, i forhold til at det har været muligt frivilligt at sætte nogle højere byggestandarder, og vi har set det på andre områder.
Man kunne ligesom få det med ind.
Men lad os tage det i udvalget.
Vi har bare nogle punkter, hvor vi synes det kunne blive endnu bedre.
Men igen vil jeg sige, at vi er rigtig, rigtig glade for, at det bliver skrevet ind, og som sagt er jeg personligt virkelig glad.
Tak for ordet.
Trine Pertou Mach (EL), 2023-02-23:
Tak for det.
Det skyldes alene forskydninger, så jeg beklager at bruge ministerens tid på det her, men det er blot for at hilse fra Alternativet og sige, at de også støtter forslaget.
Jens Meilvang (LA), 2023-02-23:
Tak for det.
Jeg kan sige det meget kort.
Liberal Alliance støtter forslaget med de argumenter, der allerede er fremført.
Jeg kunne dog personligt godt tænke mig, at vi kom med en yderligere liberalisering af området.
Vi er klar til at gå skridtet videre, hvis der skulle vise sig at være flertal for det senere.
Jeg synes måske, det er en meget begrænset åbning, der er givet her.
Så skulle der vise sig et flertal, der er klar til at gå videre, er vi fra Liberal Alliances side i hvert fald også klar til det.
Susie Jessen (DD), 2023-02-23:
Sådan skal det ikke være.
I Danmark skal det være omvendt.
Når livet kokser og er tungt, så skal du ikke være på vagt.
Du skal vide, at andre vil bære din byrde sammen med dig.«
Hvis indledningen her på min ordførertale i dag lyder bekendt, er det måske ikke så mærkeligt, for ordene er ikke mine.
De er statsminister Mette Frederiksens, da hun den 1. januar 2023 holdt sin nytårstale til danskerne.
Der er en grund til, at jeg nævner det her, og det kommer jeg tilbage til lige om lidt.
I dag behandler vi et lovforslag her i Folketinget, der handler om mulighed for tilladelse til udvidet vintercampering i to vintersæsoner som led i en forsøgsordning.
Kommunerne kan med forslaget give tilladelse til udvidet vintercampering på højst 5 pct. af de enheder på en campingplads, der allerede bliver benyttet til vintercampering.
Forslaget er en opfølgning på et beslutningsforslag, der blev fremsat i 2021 som en direkte reaktion på en sag fra Køge Kommune.
Nu kommer jeg så tilbage til de der vagtsomme øjne, for dem har jeg mødt.
Ejerne af campingpladsen, Susanne og Michael Farnø, har i årevis ikke kun drevet campingpladsen.
De har været socialrådgivere, de har været psykologer, og de har haft en varm hånd og et forstående blik, når vagtsomme øjne har haft brug for det.
De har taget imod borgere, der ikke havde andre steder at gå hen – folk, der havde behov for et fællesskab, og det fandt de.
Køge Kommune har selv henvist folk, som de ikke vidste hvad de skulle stille op med, til pladsen.
Senest har campingpladsen fået at vide, at alle beboere skulle være væk fra pladsen senest den 15. februar.
Beboere, der ansøgte om en bolig i kommunen, fordi de skulle væk fra campingpladsen, fik afslag af Køge Kommune.
Der blev henvist til herberger.
Der er så meget galt i sagsbehandlingen i sagen om Corona Camping, og desværre må jeg sige, at sagen ikke bliver lukket med lovforslaget i dag, som maks. vil give mulighed for et par stykker at vintercampere over en 2-årig prøveperiode lige på den campingplads.
I Danmarksdemokraterne ønsker vi, at reglerne for vintercampister forbedres, og vi skal også finde en dispensationsløsning for campingpladser som Corona Camping, der løfter et enormt socialt ansvar.
Det her er jo en hjælp til kommunerne.
Og så skal vi med statsministerens egne ord fra nytårstalen netop være bedre til at bære byrden med dem, hvis liv måske ikke er helt som vores.
Det kan ikke være rigtigt, at en kommune giver afslag på en bolig til Bent på 78 år og Berit på 59 år, som begge lider af dårligt helbred.
Det kan ikke være rigtigt, at vi i et samfund som det danske skal sige til Bent og Berit, at de bare skal tage på herberg.
Sagen om Corona Camping skal løses, og jeg mener, at socialministeren bør bede Køge Kommune om en redegørelse, så vi her fra Folketingets side kan komme til bunds i den her sag.
Lovforslaget, som vi behandler i dag, løser ikke umiddelbart Corona Campings udfordringer, men den åbner en dør lidt på klem, og derfor støtter vi op om forslaget.
Theresa Berg Andersen (SF), 2023-02-23:
Det anerkender jeg også, Vi har ikke ret lang tid til at debattere det her i, men noget af det, jeg gerne vil tage hul på – og det kan vi jo tage en diskussion om efterfølgende –
er en frisættelsesdebat, som der faktisk ligger noget i på det her område, altså at man sætter kommunerne fri til at gøre det, som kommunerne finder nødvendigt.
Men jeg er bare ekstremt bange for, at man placerer nogle mennesker på de her campingpladser på et forkert grundlag, og det er det, der bekymrer mig allermest.
Borgerne har en retssikkerhed, som vi skal respektere, og det er der, hvor jeg har svært ved at se, hvordan vi skelner, og hvordan vi får gjort det rigtigt.
Men vi synes, at vi skal følge projektet, og derfor siger SF ja.
Mette Thiesen (DF), 2023-02-23:
Hvem er det, der skal definere, hvad ordentlige forhold er?
Jeg tror sådan set, at de beboere, der bor på Corona Camping, er rigtig glade for og tilfredse med det.
Altså, alternativet for nogle af de her mennesker er jo reelt set at komme ud at bo på gaden.
Der blev også nævnt tidligere, at der ikke er herbergspladser nok.
Jeg tager utrolig gerne hele hjemløseproblematikken med ordføreren, men det har vi ikke tid til nu – nu er der 3 sekunder tilbage, kan jeg se – men jeg kan simpelt hen ikke forstå, hvorfor man mener, at det her er så stort et problem.
Det er en lillebitte gruppe, de har et fællesskab, og de klarer sig faktisk rigtig godt.
Theresa Berg Andersen (SF), 2023-02-23:
Tak for det.
Jeg forstår såmænd godt problemstillingen her, og jeg vil sige til fru Mette Thiesen, at du bliver nødt til at fejre, at SF faktisk, som du siger, har rykket sig en lille smule på den her dagsorden.
Vi er klar til at åbne op og følge det her tæt, så det bliver en mulighed.
Jeg har selv været leder på et misbrugscenter i 2 år, og jeg har også ad den vej set, at det har været svært at finde de boliger, som bliver omtalt her, og jeg har desværre også set eksempler, hvor kommunerne har placeret nogle mennesker på en campingplads, fordi de ikke havde råd til andet.
Jeg ved, at der har været nogle puljer, hvor man som kommune har kunnet søge om at lave nogle skæve boliger, og hvor man har kunnet se på, hvordan de kunne bygges og hvordan det kunne gøres.
Tak for det, og tak for ordet.
Da Dansk Folkeparti og hr. Hans Kristian Skibby i den seneste folketingsperiode fremsatte et lignende beslutningsforslag, stemte SF imod forslaget.
Det gjorde vi, fordi vi mener, at formålet med camping er at tage ophold i kortere tid og gerne i forbindelse med en ferie.
Vi ønskede ikke en trailerpark i Danmark, som man ser i USA og andre steder, og sådan har vi det sådan set fortsat.
Men vi mener også, at det her lovforslag er hegnet så godt ind, at vi gerne vil åbne op for at være med i en prøveperiode, som ministeren med det her lovforslag lægger op til.
Der skal kommunerne have nogle andre løsninger, og det håber jeg også at regeringen vil være opmærksom på og være med til at finde nogle løsninger på.
Vi skal sikre, at kommunerne har tilstrækkelig med muligheder for at hjælpe mennesker i en udsat position.
Men som sagt mener vi, at forslaget her er hegnet så godt ind, at vi godt kan være med på det.
Vi kan godt være med på det, fordi det her er en midlertidig forsøgsordning, som vi kommer til at følge tæt.
Vi kan godt være med, fordi der er tale om en mindre udvidelse; fra de 10 pct., som lå i det oprindelige forslag, går man i dag ned til 5 pct.
Og så vil vi gerne være med, fordi der også evalueres på de sundhedsmæssige og sociale forhold og boligforholdene og de konsekvenser, der ligger her.
Det glæder vi os til at følge.
Men allervigtigst er det – især for mig som pædagog og for SF – at sige, at man i det her forslag har fokus på børn, der bor de her steder.
De får en særlig opmærksomhed, og hvis det skønnes, at de skal have ekstra hjælp, tilsyn eller støtte, skal der sættes ind med den nødvendige hjælp.
SF støtter forslaget.
Og jeg fik at vide i min øresnegl, at Nye Borgerlige skulle skynde sig videre.
De sagde til mig, at de også støtter forslaget.
Susie Jessen (DD), 2023-02-23:
Jamen det glæder mig usigelig meget, for jeg har jo haft både landdistriktsministeren og socialministeren hernede i salen, hvor jeg ikke sådan har mødt en stor velvilje, altså til at få kigget på den her sag – end ikke til at få en redegørelse fra Køge Kommune, som har ageret ret forkert i forhold til meget i den her sag.
Så det glæder mig, at der er en velvilje fra et af regeringspartierne, og det vil jeg helt sikkert følge op på.
Niels Flemming Hansen (KF), 2023-02-23:
Hvor er det dejligt, man ikke skal stå og tørre af længere heroppe.
I dag behandler vi forslaget om forsøgsordningen for vintercampering.
I en tid, hvor alle har mærket de stigende priser på alt, herunder også de stigende energipriser, har vi set et øget pres på de omkring 150 campingpladser, der har tilladelse til vintercamping.
Det er altså ikke kun drømmen om frisk luft og havblik, der frister mange til at bo på en campingplads hele året.
Vi skal ikke gøre os til dommere over menneskers frie valg, og derfor synes vi, det er fornuftigt at sætte gang i en forsøgsordning, hvor man, hvis man ønsker det, kan opholde sig frivilligt på en campingplads hen over vinteren uden at få et påbud fra kommunen, når opholdet har varet længere end de her 15-20 dage.
Påbuddet er i øvrigt som regel vedhæftet den passus, altså den lovgivning, som ikke giver mulighed for et længere ophold.
Det er vigtigt for os at påpege, at indtil den undersøgelse er færdig, er det vigtigt, at campingpladserne ikke bruges af kommunerne som opbevaringspladser for udsatte borgere – og slet ikke deres børn.
Det er vigtigt, at kommunerne tager deres ansvar på sig og sikrer en opsøgende social indsats og dermed også et andet tilbud om en bolig til disse borgere.
Det har altid været en konservativ mærkesag at forbedre vilkårene for de mest udsatte borgere og i særdeleshed for børnene, og derfor har dette forslag også en socialpolitisk side, og vi kan bakke op om forslaget.
Trine Pertou Mach (EL), 2023-02-23:
Jeg skal også gøre det kort.
Forslaget, der ligger, er jo et forslag, der følger op, som flere kolleger har sagt, på et beslutningsforslag, som Dansk Folkeparti i sin tid stillede, og som giver mulighed for at dispensere fra reglerne om tidsbegrænset camping i vintermånederne – og vel at mærke som en forsøgsordning.
Vi er i Enhedslisten meget åbne over for forsøgsordninger; det er altid vigtigt at se, om den gældende lovgivning er skrevet hensigtsmæssigt og fungerer hensigtsmæssigt, eller om man kan gøre det bedre.
Og derfor er vi også positive over for det her forslag, fordi det på en kontrolleret måde kan vise os, om vores lovgivning fungerer.
Men vi er også opmærksom på to områder, som i hvert fald skal tages med videre, både i den diskussion, vi kommer til at have her i Folketinget, men også, når vi skal i gang med at evaluere forsøgsordningen et par år fremme i tiden.
Og det er, som flere kolleger har været inde på, ikke mindst perspektivet omkring det boligsociale og sundhedsmæssige.
Det andet perspektiv handler mere om naturhensynet.
Men jeg vil bare lige sige nogle få ord omkring det med det sociale perspektiv.
Det må ikke føre til et socialt ræs mod bunden, hvor man som kommune kan løbe fra ansvaret.
Og man må jo bare sige, at der her i landet generelt er alt for få billige boliger og forskellige boformer, som giver folk, der gerne vil leve i tætte fællesskaber, mulighed for at kunne gøre det.
Og det er måske noget, vi også her i Folketinget skulle bruge noget mere krudt på at finde ud af hvordan vi kan facilitere.
Der er sket meget, men der er ikke sket nok.
Vi har brug for meget mere varierede boformer og en boligmasse, hvor boligen – vel at mærke – er til at betale for almindelige mennesker.
Det er vores social- og boligpolitiske holdning i Enhedslisten.
Vi synes, det er vigtigt, at der også i lovforslaget her om forsøgsordningen står, at man netop skal være opmærksom på, hvad der kunne være uhensigtsmæssige sundhedsmæssige konsekvenser eller boligsociale konsekvenser.
Og vi synes, det er rigtig godt, at det er indskrevet allerede på forhånd, og at det er noget af det, der skal kigges på.
Og derfor stiller vi os positive over for forslaget.
Louise Schack Elholm (V), 2023-02-23:
Tak for ordet, og tak for den positive behandling af lovforslaget og for ordførernes bemærkninger, som jeg har noteret mig.
Lovforslaget følger op på beretningen over beslutningsforslaget B 77 om udvidet vintercampering, som et enigt Erhvervsudvalg tilsluttede sig i forrige folketingsperiode.
Med lovforslaget indføres en hjemmel i sommerhusloven til en 2-årig forsøgsordning for udvidet vintercampering.
Lovforslaget skal samtidig sikre, at campingpladserne kan bibeholde deres karakter som rekreative områder, som flere også har nævnt.
De er tilgængelige for hele befolkningen og giver mulighed for en billig og anderledes ferieform, og det synes vi jo er positivt.
Forsøget kan have forskellige konsekvenser, herunder boligsociale konsekvenser, som vi selvfølgelig skal være opmærksomme på.
Derfor er der også lagt op til, at forsøgsordningen bliver evalueret efter forsøgsperiodens udløb i 2025.
Jeg står naturligvis til rådighed for alle de spørgsmål, som udvalget må have under udvalgsbehandlingen, og glæder mig til den videre behandling.
Trine Pertou Mach (EL), 2023-02-23:
Vi taler generelt meget sammen internt i vores parti og også i det her tilfælde.
Det er vores holdning i Enhedslisten, at den situation, der er i Køge, skal løses gennem en dialog.
Mennesker skal ikke sættes på gaden og smides ud af deres hjem.
Susie Jessen (DD), 2023-02-23:
Vil ordføreren måske tage initiativ til at tage en god snak med byrådsmedlemmet for Enhedslisten i Køge Kommune?
For der er lidt en anden holdning her, så vidt jeg kan fornemme.
Trine Pertou Mach (EL), 2023-02-23:
I Enhedslisten synes vi grundlæggende, at kommunen har et ansvar for at kunne anvise regulære boliger til sine borgere, og at man ikke skal smide folk ud fra deres hjem.
Susie Jessen (DD), 2023-02-23:
Tak for ordet.
Jeg ved, at ordføreren ligesom jeg har været på besøg på Corona Camping i Køge Kommune sammen med Enhedslistens repræsentant i Køge Kommune. Enhedslisten har jo været nogle af de største bannerførere for at få lukket Corona Camping i Køge Kommune, og jeg skal egentlig bare høre ordføreren, om ordføreren også synes, det er en fornuftig løsning, at man henviser folk til et herberg, såfremt de bliver smidt ud af Corona Camping, og at man har sendt breve fra socialforvaltningen i Køge Kommune, hvor man simpelt hen giver afslag på en bolig og henviser til et herberg?
Christoffer Aagaard Melson (V), 2023-02-23:
Jamen det er, som jeg tidligere har sagt, et helt grundlæggende princip for os, at vi ikke udskriver regninger, hvor vi ikke har fundet en solid finansiering.
Det mener vi som princip er fornuftigt.
Vi mener også, at det som princip er fornuftigt at se forskellige investeringer i en sammenhæng og holde dem op mod hinanden.
Derfor er vi p.t. ikke klar til at støtte det her forslag, men vi ser meget frem til at diskutere det.
Hvis man f.eks. i forbindelse med finanslovsforhandlinger eller andet kan finde en vej til noget af det her eller nogle partier bringer det på banen, vil vi meget gerne diskutere tingene.
Men lige nu synes vi ikke, det er ansvarligt at stemme for et forslag, hvor det ikke fremgår, hvordan det skal finansieres.